ઇસ્કોન બ્રિજથી ફિલ્મ પદ્માવતના વિરોધમાં શરૂ થયેલી કેન્ડલ માર્ચ ગણતરીની મિનિટોમાં જ હિંસામાં પરિવર્તિત થઇ ગઇ હતી. કરણી સેનાના મોટી સંખ્યામાં આવેલા કાર્યકરો જેમાં મહિલાઓ પણ સામેલ હતી, તેઓએ એસજી હાઇવે પર આવેલા પીવીઆર સિનેમાઘરને ટાર્ગેટ કર્યા હતો અને પથ્થરમારો પણ કર્યો હતો. જેમાં ઉગ્ર વિરોધ અને હોબાળાની સાથે ઇસ્કોન બ્રિજની સામે આવેલા મોટા ભાગના શો રૂમમાં હલ્લાબોલ કર્યો હતો. તો તોફાની ટોળાએ અમુક શો રૂમમાં નુકસાન પણ પહોંચાડયું હતું. આ ઉપરાંત ડ્રાઇવ ઇન રોડ પર આવેલા હિમાલયા મોલમાં બિગ સિનેમામાં પણ તોડફોડ કરી અને પાર્કિગમાં આવેલાં કેટલાંક વાહનોને આગચંપી પણ કરી હતી. આ આગને કાબૂમાં લેવા માટે ફાયરબ્રિગેડ ઘટનાસ્થળે પહોંચ્યું હતું. થોડા સમય માટે પરિસ્થિતિ એટલી તંગ બની ગઇ હતી કે, પોલીસ માટે પણ પરિસ્થિતિને કાબૂ કરવી પડકારજનક બની ગઇ હતી. સિનેમાઘરમાંથી પ્રેક્ષકોને બહાર કાઢી શો બંધ કરવાની ફરજ પડી હતી અને આખો મોલ બંધ કરાવવામાં આવ્યો હતો.